1 सर्वे में भाजपा सरकार; इमरान खान 8 दिन की रिमांड पर
Dainik Bhaskar Morning News and Latest Headlines; Here are today's top stories for you On Dainik Bhaskar. एग्जिट पोल में कर्नाटक में BJP या कांग्रेस - पाकिस्तान हिंसा में 8 की मौत, इंटरनेट बंद: इमरान को 8 दिन की रिमांड पर भेजा - PM बोले- मेडिकल कॉलेज बनाते तो डॉक्टर कम नहीं पड़ते: उसी मंच से CM गहलोत ने कहा -
नमस्कार,
कर्नाटक विधानसभा के चुनावी नतीजे 13 मई को आएंगे। इस बीच 10 में से 5 एग्जिट पोल के मुताबिक, भाजपा या कांग्रेस को स्पष्ट बहुमत के आसार नहीं दिख रहे। 4 पोल में कांग्रेस की सरकार बनने का अनुमान जताया गया है। 1 पोल भाजपा को बहुमत दे रहा है। वहीं 5 सर्वे JDS को 20 से 38 सीटों के अनुमान के साथ किंगमेकर बता रहे हैं। 
उधर, पाकिस्तान के पूर्व प्रधानमंत्री इमरान खान को 8 दिन के लिए नेशनल अकाउंटेबिलिटी ब्यूरो (NAB) की रिमांड पर भेजा गया है। उन्हें अल कादिर ट्रस्ट घोटाले में गिरफ्तार किया गया था। इसके बाद से ही PTI समर्थकों का प्रदर्शन जारी है। 18 शहरों में हिंसा के दौरान 8 लोगों की मौत हुई है। राजधानी इस्लामाबाद सहित पंजाब और खैबर पख्तूनख्वा प्रांत में आर्मी तैनात है।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. कर्नाटक में 72% वोटिंग, 3 जगह हिंसा, EVM बदलने की अफवाह पर मशीनें-गाड़ियां तोड़ीं
कर्नाटक की सभी 224 सीटों पर करीब 72% वोट पड़े हैं। इलेक्शन कमीशन की ओर से बुधवार रात 10 बजे तक जारी आंकड़ों के मुताबिक, 71.77% वोटिंग हुई। ये आंकड़े आज सुबह तक अपडेट होंगे। 2018 के विधानसभा चुनाव में 72% वोटिंग हुई थी। कर्नाटक में पहली बार 94,000 से अधिक सीनियर सिटिजन्स और दिव्यांगजनों ने घर से वोट डाला। 224 सीटों पर 2614 उम्मीदवार मैदान में हैं।
CM बसवराज बोम्मई ने एग्जिट पोल को खारिज करते हुए कहा कि उनकी पार्टी स्पष्ट बहुमत से जीतेगी। इससे पहले वोटिंग के दौरान 3 जगह हिंसा हुई। पुलिस ने बताया कि विजयपुरा के बासवाना बागेवाड़ी तालुक में लोगों ने कुछ EVM और VVPAT मशीनों को तोड़ डाला। पोलिंग अफसरों की गाड़ियों में भी तोड़फोड़ की गई। अफवाह उड़ी थी कि अधिकारी मशीनें बदलकर वोटिंग में गड़बड़ी कर रहे थे।
पढ़ें पूरी खबर...
2. PM और गहलोत का एक-दूसरे पर तंज, CM बोले- गुजरात से आगे निकल गया राजस्थान
प्रधानमंत्री नरेंद्र मोदी और राजस्थान के CM अशोक गहलोत ने एक ही मंच से एक-दूसरे पर सियासी तंज कसा। दरअसल, PM मोदी राजस्थान के नाथद्वारा में रेलवे लाइन सहित ₹ 5 हजार करोड़ के प्रोजेक्ट्स का शिलान्यास किया। मोदी ने कहा, 'अगर पहले ही रेलवे लाइनों का बिजलीकरण हो गया होता, तो हजारों करोड़ खर्च करके ये काम करने की जरूरत नहीं पड़ती।'
जवाब में गहलोत ने कहा,' हम हाईवे और सड़क बना रहे हैं। पहले हम गुजरात से मुकाबला करते थे, अब हम गुजरात से काफी आगे बढ़ चुके हैं।' इतना ही नहीं उन्होंने PM से विपक्ष का सम्मान करने की बात भी कहीं। गहलोत ने कहा, ' लोकतंत्र में दुश्मनी नहीं विचारधारा की लड़ाई है। विपक्ष के बिना सरकार नहीं होती इसलिए विपक्ष का सम्मान होना चाहिए।'
पढ़ें पूरी खबर...
3. इमरान खान पर तोशाखाना मामले में भी आरोप तय, शाहबाज का मुल्क के नाम संबोधन
इमरान पर सरकारी खजाने (तोशाखाना) के तोहफे बेचने के मामले में भी आरोप तय कर दिए गए हैं। दोषी साबित हुए तो ताउम्र चुनाव नहीं लड़ सकेंगे। इमरान समर्थकों ने पेशावर में रेडियो पाकिस्तान की बिल्डिंग को आग के हवाले कर दिया। लंदन में पूर्व PM नवाज शरीफ के घर के बाहर भी प्रदर्शन हुए। इधर, पाकिस्तान के PM शाहबाज शरीफ ने बुधवार देर रात मुल्क के नाम संबोधन दिया।
शाहबाज ने कहा, 'पब्लिक प्रॉपर्टी को नुकसान पहुंचाने वाले आतंकी और देशद्रोही गतिविधि कर रहे हैं। PTI वह करने में कामयाब रही, जो दुश्मन पिछले 75 साल में नहीं कर पाया।'
हिंसा और अपने अफसरों के घर हमले पर फौज ने कहा, 'हमने गुनहगारों की पहचान कर ली है। अब उन्हें माकूल जवाब दिया जाएगा। ये जरूरी है, क्योंकि कुछ लोग सिविल वॉर चाहते हैं।'
पढ़ें पूरी खबर...
4. भारत-PAK वर्ल्ड कप मैच 15 अक्टूबर को, अहमदाबाद में मुकाबले को पाकिस्तान राजी नहीं
भारत में 5 अक्टूबर से 19 नवंबर के बीच वनडे वर्ल्ड कप के मुकाबले होने हैं। क्रिकेट वेबसाइट क्रिक बज की रिपोर्ट के मुताबिक, भारत और पाकिस्तान का मैच 15 अक्टूबर को हो सकता है। हालांकि मैच के वेन्यू को लेकर दोनों देशों के क्रिकेट बोर्ड के बीच सहमति नहीं बन पाई है। अभी तक ICC की ओर से भी वर्ल्ड कप का ऑफिशियल शेड्यूल जारी नहीं किया गया है।
रिपोर्ट के मुताबिक, वर्ल्ड कप का पहला मुकाबला इंग्लैंड और न्यूजीलैंड के बीच अहमदाबाद के नरेंद्र मोदी स्टेडियम में खेला जा सकता है। इंग्लैंड पिछले वर्ल्ड कप का विनर था और न्यूजीलैंड उप-विजेता। भारत अपना पहला मुकाबला चेन्नई में ऑस्ट्रेलिया के खिलाफ खेल सकता है। अभी इसकी तारीख नहीं आई है। वर्ल्ड कप के सारे मुकाबले भारत में होंगे। इसके लिए देश में 12 वेन्यू शॉर्ट लिस्ट किए गए हैं।
पढ़ें पूरी खबर...
5. शिंदे-ठाकरे विवाद पर आज SC का फैसला, उद्धव राज्यपाल का आदेश रद्द कराना चाहते हैं
चीफ जस्टिस डी वाई चंद्रचूड़ की अगुआई वाली संवैधानिक बेंच उद्धव और शिंदे गुट की ओर से दाखिल अलग-अलग याचिकाओं पर आज फैसला सुनाएगी। याचिकाओं पर 17 फरवरी को सुनवाई शुरू हुई थी। 16 मार्च को सभी पक्षों की दलीलें पूरी होने के बाद बेंच ने फैसला सुरक्षित रखा था। उद्धव गुट ने मांग की थी कि राज्यपाल के जून 2022 के फ्लोर टेस्ट करने के आदेश को रद्द किया जाए।
हालांकि सुप्रीम कोर्ट ने 16 मार्च को इस बात पर अचंभा जताया था कि कोर्ट उद्धव सरकार की बहाली कैसे कर सकता है, क्योंकि उद्धव ने फ्लोर टेस्ट के पहले ही इस्तीफा दे दिया था। इस पर उद्धव गुट ने कहा कि यथा स्थिति (स्टेटस को) बहाल की जाए, यानी उद्धव सरकार बहाल की जाए जैसा कोर्ट ने 2016 में अरुणाचल प्रदेश में नबाम तुकी सरकार की बहाली के ऑर्डर में किया था।
पढ़ें पूरी खबर...
कुछ अहम खबरें हेडलाइन में...
खबर लेकिन हटके
PAK एक्ट्रेस ने कहा दिल्ली पुलिस से मोदी की शिकायत करनी है; जवाब मिला- पाकिस्तान अभी हमारे अधिकार क्षेत्र में नहीं
पाकिस्तान की एक्ट्रेस सेहर शिनवारी ने ट्वीट कर दिल्ली पुलिस का ऑनलाइन लिंक मांगा। सेहर ने लिखा- किसी को दिल्ली पुलिस का ऑनलाइन लिंक पता है? मुझे वहां के प्रधानमंत्री नरेंद्र मोदी और खुफिया एजेंसी रॉ के बारे में शिकायत करनी है, ये लोग मेरे देश में आतंकवाद फैला रहे हैं। अगर भारत का सुप्रीम कोर्ट स्वतंत्र है, जैसा कि वो दावा करता है तो मुझे वहां इंसाफ मिलने की उम्मीद है।
सेहर के ट्वीट का जवाब दिल्ली पुलिस ने सेहर के ट्वीट के 31 मिनट बाद ही दे दिया। दिल्ली पुलिस ने सेहर को टैग करते हुए लिखा- पाकिस्तान अभी भी हमारे अधिकार क्षेत्र में नहीं आता है। हां, हम यह जरूर जानना चाहते हैं कि आपके देश में तो इंटरनेट शट डाउन है फिर आप ट्वीट कैसे कर रही हैं।
पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...